Brian Mikkelsen (KF), 2009-05-18:
Beslutningsforslaget går ud på at pålægge regeringen inden udgangen af 2009 at fremsætte forslag om ændring af straffeloven, så det, som det står i beslutningsforslaget, vil indgå som en skærpende omstændighed ved straffastsættelsen, når et barn er vidne til vold udøvet mod en til barnet nærtstående person.
Der henvises i bemærkningerne særlig til tilfælde, hvor barnets far begår vold mod barnets mor, mens barnet overværer det.
Jeg vil gerne slå fast, at regeringen er meget optaget af den her problematik.
Vi kan ikke have, at børn er vidne til, at mor og far slås, at kvinder bliver lemlæstet, bliver slået ned af mænd eller af andre også nærtstående familiemedlemmer.
Det er helt uacceptabelt, og derfor skal vi gøre alt, hvad vi kan, for at beskytte og hjælpe ofre for vold i familier, herunder de børn, der bliver udsat for den traumatiske, den grusomme oplevelse at overvære f.eks. forældres vold mod hinanden.
Regeringen har iværksat en række tiltag på området og har bl.a. fremlagt to handlingsplaner til bekæmpelse af mænds vold mod kvinder og børn i familien.
I handlingsplanerne er der også fokus på, at børn og unge, der er vidne til vold i hjemmet, skal have den nødvendige hjælp og støtte.
F.eks. tog det daværende Socialministerium i 2006 et initiativ til et udviklingsprojekt for bl.a. børn, som oplever vold i familien.
Formålet er at opsamle viden og samtidig udvikle og yde behandlingsmæssig støtte til disse børn.
Jeg vil også fremhæve, at der med forliget om satspuljen for 2009 blev afsat 35 mio. kr. over de næste 4 år til gennemførelse af en ny national strategi mod vold i nære relationer.
Det arbejde er nu i fuld gang.
Om beslutningsforslaget, som vi behandler her i dag, vil jeg gerne sige følgende: Intentionerne er gode og rigtige.
Vi er helt enige i selve filosofien bag forslaget.
Sagen er blot den, at når domstolene i dag skal udmåle straffen i en konkret straffesag, tages der hensyn til både skærpende og formildende omstændigheder i sagen.
Bl.a. spiller lovovertrædelsens grovhed en væsentlig rolle, og ved vurdering heraf skal der tages hensyn til den skade, fare og krænkelse, som er forbundet med lovovertrædelsen.
Straffelovens §§ 81 og 82 opregner en række nærmere omstændigheder, som der i almindelighed skal lægges vægt på i skærpende henholdsvis formildende omstændigheder.
Det ligger fast, at der ikke er tale om udtømmende opregninger i disse bestemmelser, og retten kan således i konkrete sager også lægge vægt på andre relevante forhold, selv om de ikke udtrykkeligt er nævnt i straffeloven.
Rigsadvokaten har henvist til flere konkrete afgørelser, hvor retten netop udtrykkeligt i skærpende retning har lagt vægt på, at vold mod en mor blev udøvet, mens børnene var til stede.
Det er desuden vigtigt, at være opmærksom på, at den omstændighed, at volden er begået i overværelse af børnene, godt kan have betydning for rettens vurdering af, hvad der vil være en passende straf, selv om det ikke udtrykkeligt er fremhævet i dommerens præmisser.
Rettens vurdering af strafspørgsmålet er således udtryk for en samlet vurdering af alle relevante skærpende og formildende omstændigheder.
Det er ikke nødvendigvis sådan, at alle de enkelte momenter bliver særskilt nævnt i dommen.
Det er på den baggrund regeringens opfattelse, at den lovregel, som beslutningsforslaget lægger op til, er overflødig, fordi den blot vil udtrykke, hvad der allerede er gældende ret i medfør af almindelig strafudmålingsprincipper.
I begrundelsen for beslutningsforslaget er der bl.a. henvist til, at man i Sverige har en særlig regel om strafudmåling i tilfælde, hvor et barn overværer vold mellem forældre.
Da en sådan regel som nævnt vil være overflødig her i landet, mener jeg ikke, det i sig selv kan være afgørende for argumentationen, at man har en sådan udtrykkelig lovregel i Sverige.
Jeg tror, at man vil få en alenlang liste over forskellige skærpende og formildende omstændigheder i vores straffelov, hvis vi forsøgte at indoptage alle de særbestemmelser, der måtte være i straffelovene i vores nabolande og andre lande, som vi normalt sammenligner os med.
Jeg mener, at ikke mindst i straffelovssammenhæng er det vigtigt at holde fast i princippet om ikke at gennemføre overflødig lovgivning, og jeg mener, at det bør være substansen, det drejer sig om.
Den er altså, at domstolene inden for rammerne af den gældende lovgivning ved strafudmåling kan tillægge og rent faktisk også har tillagt det vægt som en skærpende omstændighed, at vold i familien er begået, mens børnene var til stede.
Ligesom for at understrege vigtigheden og betydningen af, at regeringen tager det her meget alvorligt, har jeg også aftalt med Rigsadvokaten, at der kommer et brev fra Rigsadvokaten til alle anklagerne om, at det skal tages med i betragtning ved alle sager fra anklagemyndighedens side, at det skal være en skærpende omstændighed, når børn overværer vold i hjemmet.
Sammenfattende kan regeringen på baggrund af det, jeg har sagt, ikke støtte beslutningsforslaget, selv om regeringen selvfølgelig er helt enig i den kriminalpolitiske holdning, der ligger bag forslaget.